ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/174 ΤΗΣ ΕΠΙΤΡΟΠΗΣ

της 8ης Φεβρουαρίου 2022

που προσδιορίζει, για περιορισμένο χρονικό διάστημα, ότι το κανονιστικό πλαίσιο που εφαρμόζεται στους κεντρικούς αντισυμβαλλομένους στο Ηνωμένο Βασίλειο της Μεγάλης Βρετανίας και της Βόρειας Ιρλανδίας είναι ισοδύναμο, σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,

Εκτιμώντας τα ακόλουθα:

(1) Στις 29 Μαρτίου 2017, το Ηνωμένο Βασίλειο της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο) γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Στις 17 Οκτωβρίου 2019, η Ένωση και το Ηνωμένο Βασίλειο κατέληξαν σε συμφωνία σχετικά με τη συμφωνία αποχώρησης (2), με αναθεωρημένο πρωτόκολλο για τις Ιρλανδία/Βόρεια Ιρλανδία και αναθεωρημένη πολιτική διακήρυξη (3). Βάσει της εν λόγω συμφωνίας και μετά την κύρωσή της από τη Βουλή των Κοινοτήτων στο Ηνωμένο Βασίλειο, την έγκρισή της από το Ευρωπαϊκό Κοινοβούλιο και τη σύναψή της από το Συμβούλιο, το Ηνωμένο Βασίλειο κατέστη τρίτη χώρα την 1η Φεβρουαρίου 2020 και το δίκαιο της Ένωσης έπαυσε να ισχύει ως προς το Ηνωμένο Βασίλειο και εντός αυτού από τις 31 Δεκεμβρίου 2020.

(2) Η κεντρική εκκαθάριση αυξάνει τη διαφάνεια της αγοράς, μετριάζει τον πιστωτικό κίνδυνο και μειώνει τον κίνδυνο μετάδοσης σε περίπτωση αθέτησης υποχρέωσης εκ μέρους ενός ή περισσότερων συμμετεχόντων σε κεντρικό αντισυμβαλλόμενο. Ως εκ τούτου, η παροχή των εν λόγω υπηρεσιών είναι ζωτικής σημασίας για τη διασφάλιση της χρηματοπιστωτικής σταθερότητας. Επιπλέον, τα χρηματοπιστωτικά μέσα που εκκαθαρίζονται από κεντρικούς αντισυμβαλλομένους έχουν επίσης ουσιαστική σημασία για τους ενδιάμεσους χρηματοπιστωτικούς οργανισμούς και τους πελάτες τους, π.χ. για την αντιστάθμιση κινδύνων επιτοκίου, με επιπτώσεις στη λειτουργία της πραγματικής οικονομίας της Ένωσης.

(3) Στις 31 Δεκεμβρίου 2020, σύμφωνα με την Τράπεζα Διεθνών Διακανονισμών, το εκκρεμές ονομαστικό ποσό των εξωχρηματιστηριακών παραγώγων ανερχόταν περίπου σε 477 τρισ. EUR παγκοσμίως, εκ των οποίων τα παράγωγα επί επιτοκίων αντιπροσωπεύουν περί το 80 % και τα παράγωγα συναλλάγματος σχεδόν 17 %. Το 30 % και πλέον όλων των εξωχρηματιστηριακών παραγώγων είναι εκφρασμένα σε ευρώ και άλλα νομίσματα της Ένωσης. Η αγορά για την κεντρική εκκαθάριση εξωχρηματιστηριακών παραγώγων είναι άκρως συγκεντρωμένη, ιδίως η αγορά για την κεντρική εκκαθάριση εξωχρηματιστηριακών παραγώγων επί επιτοκίων σε ευρώ, εκ των οποίων πάνω από το 90 % εκκαθαρίζεται σε έναν και μόνο κεντρικό αντισυμβαλλόμενο εγκατεστημένο στο Ηνωμένο Βασίλειο.

(4) Υπό τις συνθήκες αυτές, όπου ένας τόσο σημαντικός όγκος χρηματοπιστωτικών συναλλαγών εκφρασμένων σε νομίσματα της Ένωσης εκκαθαρίζεται μέσω κεντρικών αντισυμβαλλομένων του Ηνωμένου Βασιλείου, η αποχώρηση του Ηνωμένου Βασιλείου από την εσωτερική αγορά και από το συνδεδεμένο με αυτήν ενωσιακό πλαίσιο ρύθμισης, εποπτείας και επιβολής στον χρηματοπιστωτικό τομέα δημιούργησε σημαντικές προκλήσεις για τις αρχές της Ένωσης και των κρατών μελών όσον αφορά τη διασφάλιση της χρηματοπιστωτικής σταθερότητας.

(5) Προκειμένου να αντιμετωπιστούν οι πιθανοί κίνδυνοι για τη χρηματοπιστωτική σταθερότητα που θα μπορούσαν να προκύψουν από την αιφνίδια διαταραχή στην παροχή εκκαθάρισης παραγώγων από κεντρικούς αντισυμβαλλομένους του Ηνωμένου Βασιλείου σε εκκαθαριστικά μέλη και πελάτες της Ένωσης, η Επιτροπή εξέδωσε την εκτελεστική απόφαση (ΕΕ) 2020/1308 (4) την 21η Σεπτεμβρίου 2020. Η εν λόγω απόφαση ορίζει ότι το κανονιστικό πλαίσιο που εφαρμόζεται στους κεντρικούς αντισυμβαλλομένους του Ηνωμένου Βασιλείου θεωρείται ισοδύναμο με τις απαιτήσεις που καθορίζονται στον κανονισμό (ΕΕ) αριθ. 648/2012. Η εν λόγω απόφαση εφαρμόζεται μόνο για περιορισμένο χρονικό διάστημα και η ισχύς της λήγει στις 30 Ιουνίου 2022.

(6) Ο αντίκτυπος της αποχώρησης του Ηνωμένου Βασιλείου από την Ένωση έχει αποτελέσει αντικείμενο διαφόρων ανακοινώσεων της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Κεντρική Τράπεζα, συμπεριλαμβανομένης ανακοίνωσης σχετικά με την προώθηση του ανοικτού χαρακτήρα, της ισχύος και της ανθεκτικότητας (5). Στην εν λόγω ανακοίνωση, διατυπωνόταν σαφώς η προσδοκία ότι τα εκκαθαριστικά μέλη της Ένωσης θα μειώσουν τα ανοίγματά τους και την εξάρτησή τους έναντι κεντρικών αντισυμβαλλομένων του Ηνωμένου Βασιλείου που είναι συστημικά σημαντικοί για την Ένωση, ιδίως όσον αφορά τα ανοίγματα σε εξωχρηματιστηριακά παράγωγα που εκφράζονται σε ευρώ και άλλα νομίσματα της Ένωσης.

(7) Σε συνέχεια της εν λόγω ανακοίνωσης, στις αρχές του 2021, η Επιτροπή συγκρότησε ομάδα εργασίας σχετικά με τις ευκαιρίες και τις προκλήσεις που σχετίζονται με τη μεταφορά της εκκαθάρισης παραγώγων από το Ηνωμένο Βασίλειο στην Ένωση. Η ομάδα εργασίας επικεντρώθηκε στον τρόπο μείωσης της υπερβολικής εξάρτησης της Ένωσης από τις υπηρεσίες εκκαθάρισης που παρέχονται από τους κεντρικούς αντισυμβαλλομένους οι οποίοι είναι εγκατεστημένοι στο Ηνωμένο Βασίλειο, εντοπίζοντας πιθανά εμπόδια στη μείωση των ανοιγμάτων σε κεντρικούς αντισυμβαλλομένους του Ηνωμένου Βασιλείου, αναζητώντας τρόπους για την υπέρβαση των εν λόγω εμποδίων και κίνητρα για τη μεταφορά υπηρεσιών εκκαθάρισης σε κεντρικούς αντισυμβαλλομένους που είναι εγκατεστημένοι στην Ένωση.

(8) Οι συζητήσεις της ομάδας εργασίας κατέληξαν στο συμπέρασμα ότι ορισμένες συναλλαγές που εκκαθαρίζονται από κεντρικούς αντισυμβαλλομένους του Ηνωμένου Βασιλείου απλώς δεν μπορούν να εκκαθαριστούν αλλού κατά την παρούσα χρονική στιγμή και ότι θα χρειαστεί συνδυασμός διαφορετικών μέτρων ώστε η Ένωση να αναπτύξει τη δική της ικανότητα εκκαθάρισης και να μειωθούν τα υπερβολικά ανοίγματα των συμμετεχόντων στην αγορά της Ένωσης σε συστηματικά σημαντικούς κεντρικούς αντισυμβαλλομένους του Ηνωμένου Βασιλείου κατά τα επόμενα έτη. Υπό το πρίσμα των συζητήσεων αυτών, η χρονική εγγύτητα της ημερομηνίας λήξης ισχύος της εκτελεστικής απόφασης (ΕΕ) 2020/1308 δεν επιτρέπει να αναπτυχθεί επαρκώς η ικανότητα εκκαθάρισης της Ένωσης. Δεδομένου ότι δεν έχει αλλάξει το σκεπτικό για την έκδοση της εν λόγω απόφασης, που είναι να αποφευχθούν πιθανοί κίνδυνοι για τη χρηματοπιστωτική σταθερότητα σε περίπτωση αιφνίδιας διαταραχής της πρόσβασης των εκκαθαριστικών μελών της Ένωσης σε κεντρικούς αντισυμβαλλομένους του Ηνωμένου Βασιλείου, είναι αναγκαίο να εκδοθεί η παρούσα απόφαση, η οποία παρατείνει, για περιορισμένο χρονικό διάστημα, την αναγνώριση ισοδυναμίας του κανονιστικού πλαισίου που εφαρμόζεται στους κεντρικούς αντισυμβαλλομένους στο Ηνωμένο Βασίλειο με το πλαίσιο που θέσπισε ο κανονισμός (ΕΕ) αριθ. 648/2012.

(9) Σύμφωνα με το άρθρο 25 παράγραφος 6 του κανονισμού (ΕΕ) αριθ. 648/2012, χρειάζεται να πληρούνται τρεις προϋποθέσεις, προκειμένου να κριθεί ότι οι νομοθετικές και εποπτικές ρυθμίσεις τρίτης χώρας σχετικά με τους κεντρικούς αντισυμβαλλομένους που έχουν λάβει άδεια λειτουργίας εκεί είναι ισοδύναμες με εκείνες που καθορίζονται στον εν λόγω κανονισμό.

(10) Πρώτον, οι νομοθετικές και εποπτικές ρυθμίσεις μιας τρίτης χώρας πρέπει να διασφαλίζουν ότι οι κεντρικοί αντισυμβαλλόμενοι στην εν λόγω τρίτη χώρα συμμορφώνονται με νομικά δεσμευτικές απαιτήσεις οι οποίες είναι ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012. Το Ηνωμένο Βασίλειο ενσωμάτωσε τις σχετικές διατάξεις του κανονισμού (ΕΕ) αριθ. 648/2012 στο εθνικό του δίκαιο με ισχύ από την ημερομηνία αποχώρησης του Ηνωμένου Βασιλείου από την Ένωση (6) και, ως εκ τούτου, το εθνικό δίκαιο του Ηνωμένου Βασιλείου μπορεί να θεωρηθεί ισοδύναμο με τις απαιτήσεις που ορίζονται στον τίτλο IV του κανονισμού (ΕΕ) αριθ. 648/2012.

(11) Δεύτερον, οι νομοθετικές και εποπτικές ρυθμίσεις της τρίτης χώρας πρέπει να διασφαλίζουν ότι οι κεντρικοί αντισυμβαλλόμενοι που είναι εγκατεστημένοι στην εν λόγω τρίτη χώρα υπόκεινται σε αποτελεσματική εποπτεία και επιβολή της τήρησης των υποχρεώσεων σε συνεχή βάση. Έως την 31η Δεκεμβρίου 2020, οι κεντρικοί αντισυμβαλλόμενοι του ΗΒ τελούσαν υπό την εποπτεία της Τράπεζας της Αγγλίας, όπως καθορίζεται από την εθνική νομοθεσία του Ηνωμένου Βασιλείου, σύμφωνα με τον κανονισμό (ΕΕ) αριθ. 648/2012 (7). Στο πλαίσιο της ενσωμάτωσης του κανονισμού (ΕΕ) αριθ. 648/2012 στην εθνική νομοθεσία του Ηνωμένου Βασιλείου, η Τράπεζα της Αγγλίας παραμένει υπεύθυνη για την εποπτεία των κεντρικών αντισυμβαλλομένων μετά από αυτή την ημερομηνία και, προς το παρόν, ενώ δεν υπάρχουν ενδείξεις ότι αναμένονται σημαντικές αλλαγές σχετικά με την εν λόγω εποπτεία.

(12) Τρίτον, το νομικό πλαίσιο της τρίτης χώρας πρέπει να προβλέπει ένα αποτελεσματικό ισοδύναμο σύστημα για την αναγνώριση των κεντρικών αντισυμβαλλομένων που έχουν λάβει άδεια λειτουργίας βάσει του νομικού καθεστώτος της εν λόγω τρίτης χώρας. Το Ηνωμένο Βασίλειο έχει ενσωματώσει βασικά στοιχεία του συστήματος ισοδυναμίας του άρθρου 25 του κανονισμού (ΕΕ) αριθ. 648/2012 στο εθνικό του δίκαιο. Ωστόσο, το Ηνωμένο Βασίλειο έχει θεσπίσει προσωρινό καθεστώς αναγνώρισης το οποίο αναστέλλει βασικές τροποποιήσεις του κανονισμού (ΕΕ) αριθ. 648/2012 για περίοδο τουλάχιστον τριών ετών. Το εν λόγω προσωρινό καθεστώς αναγνώρισης παρέχει επίσης στην Τράπεζα της Αγγλίας ευρύ περιθώριο διακριτικής ευχέρειας να ανακαλέσει την «προσωρινή τεκμαιρόμενη αναγνώριση» («temporary deemed recognition»), γεγονός που προκαλεί ανασφάλεια δικαίου για τους κεντρικούς αντισυμβαλλομένους που έχουν αναγνωριστεί βάσει του εν λόγω καθεστώτος. Παρά την αβεβαιότητα αυτή, η τρίτη προϋπόθεση μπορεί να θεωρηθεί ότι πληρούται την παρούσα χρονική στιγμή.

(13) Δεδομένου ότι θεωρείται ότι πληρούνται οι τρεις προϋποθέσεις, οι νομοθετικές και εποπτικές ρυθμίσεις του Ηνωμένου Βασιλείου, οι οποίες εφαρμόζονται στους ήδη εγκατεστημένους και αδειοδοτημένους, την 31η Δεκεμβρίου 2020, κεντρικούς αντισυμβαλλομένους του Ηνωμένου Βασιλείου, θα πρέπει να θεωρηθούν ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.

(14) Η παρούσα απόφαση βασίζεται στις πληροφορίες που επί του παρόντος διαθέτει η Επιτροπή σχετικά με τις νομοθετικές και εποπτικές ρυθμίσεις που εφαρμόζονται στους κεντρικούς αντισυμβαλλομένους του Ηνωμένου Βασιλείου. Οι εν λόγω ρυθμίσεις θα πρέπει να θεωρούνται ισοδύναμες μόνο στον βαθμό που διατηρούνται, εφαρμόζονται και επιβάλλονται οι απαιτήσεις που ισχύουν για τους κεντρικούς αντισυμβαλλομένους στο εθνικό δίκαιο του Ηνωμένου Βασιλείου. Η αναγνώριση της ισοδυναμίας μπορεί να διατηρηθεί μόνον εάν τυχόν μελλοντικές αλλαγές στο κανονιστικό και εποπτικό πλαίσιο του Ηνωμένου Βασιλείου δεν επηρεάζουν αρνητικά την ισοδυναμία όσον αφορά τη ρύθμιση ή την εποπτεία, οδηγώντας σε άνισους όρους ανταγωνισμού μεταξύ κεντρικών αντισυμβαλλομένων του Ηνωμένου Βασιλείου και κεντρικών αντισυμβαλλομένων που είναι εγκατεστημένοι στην Ένωση ή προκαλώντας κινδύνους για τη χρηματοπιστωτική σταθερότητα της Ένωσης. Δεδομένου ότι η Επιτροπή μπορεί να αποφασίσει να τροποποιήσει, να αναστείλει, να επανεξετάσει ή να ανακαλέσει την παρούσα απόφαση ανά πάσα στιγμή, ιδίως εάν προκύψουν εξελίξεις που επηρεάζουν τον προσδιορισμό της ισοδυναμίας, η αποτελεσματική ανταλλαγή πληροφοριών και ο συντονισμός των εποπτικών δραστηριοτήτων μεταξύ της Ευρωπαϊκής Αρχής Κινητών Αξιών και Αγορών (ESMA) και της Τράπεζας της Αγγλίας αποτελούν προϋπόθεση για τη διατήρηση της αναγνώρισης της ισοδυναμίας έως την ημερομηνία λήξης ισχύος της παρούσας απόφασης.

(15) Η ανταλλαγή πληροφοριών μεταξύ της ESMA και της Τράπεζας της Αγγλίας απαιτεί τη σύναψη ολοκληρωμένων και αποτελεσματικών ρυθμίσεων συνεργασίας σύμφωνα με το άρθρο 25 παράγραφος 7 του κανονισμού (ΕΕ) αριθ. 648/2012. Οι εν λόγω ρυθμίσεις συνεργασίας διασφαλίζουν επίσης την προορατική ανταλλαγή όλων των σχετικών πληροφοριών με τις αρχές που αναφέρονται στο άρθρο 25 παράγραφος 3 του κανονισμού (ΕΕ) αριθ. 648/2012, συμπεριλαμβανομένης της ΕΚΤ και των άλλων μελών του Ευρωπαϊκού Συστήματος Κεντρικών Τραπεζών, για τον σκοπό της διαβούλευσης με τις εν λόγω αρχές σχετικά με το αναγνωρισμένο καθεστώς των κεντρικών αντισυμβαλλομένων του ΗΒ ή όταν οι εν λόγω πληροφορίες είναι απαραίτητες προκειμένου οι εν λόγω αρχές να εκτελούν τα εποπτικά τους καθήκοντα.

(16) Οι ρυθμίσεις συνεργασίας που καθιερώνονται σύμφωνα με το άρθρο 25 παράγραφος 7 του κανονισμού (ΕΕ) αριθ. 648/2012 πρέπει να διασφαλίζουν ότι η ESMA έχει άμεση πρόσβαση, σε συνεχή βάση, σε όλες τις πληροφορίες, συμπεριλαμβανομένων πληροφοριών που επιτρέπουν την εκτίμηση τυχόν ουσιωδών κινδύνων που προκαλούν οι κεντρικοί αντισυμβαλλόμενοι του Ηνωμένου Βασιλείου για την Ένωση ή τα κράτη μέλη της, είτε άμεσα είτε έμμεσα. Οι ρυθμίσεις συνεργασίας πρέπει να καθορίζουν τους μηχανισμούς και τις διαδικασίες για την ταχεία ανταλλαγή πληροφοριών σχετικά με τις δραστηριότητες εκκαθάρισης των κεντρικών αντισυμβαλλομένων του Ηνωμένου Βασιλείου όσον αφορά χρηματοπιστωτικά μέσα που εκφράζονται σε νομίσματα της Ένωσης, τόπους διαπραγμάτευσης, συμμετέχοντες στην εκκαθάριση, καθώς και θυγατρικές των πιστωτικών ιδρυμάτων και επιχειρήσεων επενδύσεων της Ένωσης· τις ρυθμίσεις διαλειτουργικότητας με άλλους κεντρικούς αντισυμβαλλομένους· τους ίδιους πόρους· τη σύνθεση και τη βαθμονόμηση των κεφαλαίων εκκαθάρισης, τα περιθώρια ασφαλείας, τα ρευστά διαθέσιμα και τα χαρτοφυλάκια εξασφαλίσεων, συμπεριλαμβανομένων των βαθμονομήσεων των περικοπών, και τις προσομοιώσεις ακραίων καταστάσεων. Πρέπει επίσης να καθορίζουν τους μηχανισμούς και τις διαδικασίες για την ταχεία κοινοποίηση τυχόν αλλαγών που επηρεάζουν τους κεντρικούς αντισυμβαλλομένους του Ηνωμένου Βασιλείου ή τις νομοθετικές και εποπτικές ρυθμίσεις του Ηνωμένου Βασιλείου που ισχύουν για τους κεντρικούς αντισυμβαλλομένους του Ηνωμένου Βασιλείου, καθώς και για την ταχεία κοινοποίηση στην ESMA τυχόν εξελίξεων όσον αφορά τους κεντρικούς αντισυμβαλλομένους του Ηνωμένου Βασιλείου που θα μπορούσαν να επηρεάσουν τη νομισματική πολιτική στην Ένωση. Η Τράπεζα της Αγγλίας πρέπει επίσης να συνεργάζεται στενά με τις αρχές της Ένωσης σύμφωνα με το άρθρο 25 παράγραφος 7. Ειδικότερα, είναι σημαντικό να υπάρχουν αποτελεσματικές ρυθμίσεις συνεργασίας μεταξύ της ESMA και των αρμόδιων αρχών του Ηνωμένου Βασιλείου όσον αφορά τον συντονισμό των εποπτικών δραστηριοτήτων τους, συμπεριλαμβανομένων, ιδίως, διαδικασιών για την αντιμετώπιση τυχόν καταστάσεων έκτακτης ανάγκης που σχετίζονται με τους αναγνωρισμένους κεντρικούς αντισυμβαλλομένους του Ηνωμένου Βασιλείου και έχουν ή ενδέχεται να έχουν δυσμενείς επιπτώσεις στη ρευστότητα της αγοράς ή στη σταθερότητα του χρηματοπιστωτικού συστήματος της Ένωσης.

(17) Οι αρχές του Ηνωμένου Βασιλείου αναμένεται να ενημερώνουν την Ένωση σχετικά με όλες τις αλλαγές στο κανονιστικό ή εποπτικό πλαίσιο του Ηνωμένου Βασιλείου που επηρεάζουν την παροχή υπηρεσιών εκκαθάρισης στο Ηνωμένο Βασίλειο. Η Επιτροπή, σε συνεργασία με την ESMA, θα παρακολουθεί τις αλλαγές που εισάγονται στις νομοθετικές και εποπτικές ρυθμίσεις και επηρεάζουν την παροχή υπηρεσιών εκκαθάρισης στο Ηνωμένο Βασίλειο, τις εξελίξεις στην αγορά, καθώς και την αποτελεσματικότητα της εποπτικής συνεργασίας, συμπεριλαμβανομένης της ταχείας ανταλλαγής πληροφοριών μεταξύ της ESMA και της Τράπεζας της Αγγλίας. Η Επιτροπή μπορεί να προβεί ανά πάσα στιγμή σε επανεξέταση, όταν οι σχετικές εξελίξεις καθιστούν αναγκαία την εκ νέου αξιολόγηση της ισοδυναμίας που χορηγείται με την παρούσα απόφαση, μεταξύ άλλων όταν οι αρχές του Ηνωμένου Βασιλείου δεν συνεργάζονται αποτελεσματικά, δεν επιτρέπουν την αποτελεσματική εκτίμηση του κινδύνου που προκαλούν οι κεντρικοί αντισυμβαλλόμενοι του Ηνωμένου Βασιλείου για την Ένωση ή τα κράτη μέλη της ή όταν τα μέτρα που λαμβάνουν οι κεντρικοί αντισυμβαλλόμενοι του Ηνωμένου Βασιλείου ή η Τράπεζα της Αγγλίας προωθούν τον αδικαιολόγητο και αθέμιτο ανταγωνισμό.

(18) Η σημερινή υπερβολική εξάρτηση των εκκαθαριστικών μελών της Ένωσης από υπηρεσίες που παρέχονται από κεντρικούς αντισυμβαλλομένους του Ηνωμένου Βασιλείου εξακολουθεί να ενέχει κινδύνους για τη χρηματοπιστωτική σταθερότητα της Ένωσης και για τη μετάδοση και την άσκηση της νομισματικής πολιτικής της Ένωσης, ιδίως σε περίπτωση ακραίων καταστάσεων. Τούτο επιβεβαιώθηκε από την αξιολόγηση της ESMA τον Δεκέμβριο του 2021 (8). Στην εν λόγω αξιολόγηση προσδιορίστηκαν τρεις υπηρεσίες εκκαθάρισης που παρέχονται από κεντρικούς αντισυμβαλλομένους του Ηνωμένου Βασιλείου ως ουσιώδους συστημικής σημασίας για την Ένωση ή για ένα ή περισσότερα κράτη μέλη. Μολονότι η εν λόγω αξιολόγηση κατέληξε στο συμπέρασμα ότι, κατά την παρούσα χρονική στιγμή, το κόστος της ανάκλησης της αναγνώρισης των εν λόγω υπηρεσιών εκκαθάρισης θα υπερέβαινε τα οφέλη, εντούτοις εντόπισε σημαντικούς κινδύνους και τρωτά σημεία σε σχέση με τη συνεχιζόμενη αναγνώριση των εν λόγω υπηρεσιών εκκαθάρισης, ιδίως σε περιόδους ακραίων καταστάσεων στην αγορά.

(19) Κατά συνέπεια, και όπως τονίζεται στην ανακοίνωση για την «προώθηση του ανοικτού χαρακτήρα, της ισχύος και της ανθεκτικότητας» (9), τα ανοίγματα έναντι κεντρικών αντισυμβαλλομένων του Ηνωμένου Βασιλείου που είναι συστημικά σημαντικά για την Ένωση, ιδίως τα ανοίγματα σε εξωχρηματιστηριακά παράγωγα που είναι εκφρασμένα σε ευρώ και σε άλλα νομίσματα της Ένωσης, θα πρέπει να εξακολουθήσουν να μειώνονται.

(20) Ως εκ τούτου, η διάρκεια της παρούσας απόφασης θα πρέπει να παρέχει επαρκή χρόνο για την ανάπτυξη της ικανότητας εκκαθάρισης των κεντρικών αντισυμβαλλομένων της Ένωσης, διερευνώντας τρόπους για την ενίσχυση της ρευστότητας στους εν λόγω κεντρικούς αντισυμβαλλομένους και την επέκταση του φάσματος των λύσεων εκκαθάρισης που προσφέρονται από τις υποδομές της Ένωσης, μεταξύ άλλων μέσω της θέσπισης ρυθμιστικών μέτρων που διευκολύνουν την εν λόγω διαδικασία, προκειμένου να καταστεί δυνατή η σημαντική μείωση των ανοιγμάτων των εκκαθαριστικών μελών της Ένωσης έναντι κεντρικών αντισυμβαλλομένων του Ηνωμένου Βασιλείου. Η παρούσα απόφαση θα πρέπει επίσης να παρέχει επαρκή χρόνο για την επανεξέταση του εποπτικού πλαισίου της Ένωσης για τους κεντρικούς αντισυμβαλλομένους. Συνεπώς, είναι σκόπιμο η ισχύς της παρούσας απόφασης να λήξει 3 έτη μετά την ημερομηνία εφαρμογής της.

(21) Η παρούσα απόφαση θα πρέπει να αρχίσει να ισχύει επειγόντως, προκειμένου να υπάρξει ασφάλεια δικαίου για τα εκκαθαριστικά μέλη και τους τόπους διαπραγμάτευσης που είναι εγκατεστημένοι στην Ένωση πριν από τη λήξη ισχύος της εκτελεστικής απόφασης (ΕΕ) 2020/1308 της Επιτροπής. Προκειμένου να αποφευχθεί οποιαδήποτε διαταραχή στην αναγνώριση των κεντρικών αντισυμβαλλομένων του Ηνωμένου Βασιλείου από την ESMA, θα πρέπει να εφαρμόζεται από την επομένη της ημερομηνίας λήξης ισχύος της εκτελεστικής απόφασης (ΕΕ) 2020/1308.

(22) Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Για τους σκοπούς του άρθρου 25 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις του Ηνωμένου Βασιλείου της Μεγάλης Βρετανίας και της Βόρειας Ιρλανδίας που εφαρμόζονται στους ήδη εγκατεστημένους και αδειοδοτημένους, την 31η Δεκεμβρίου 2020, κεντρικούς αντισυμβαλλομένους στο Ηνωμένο Βασίλειο της Μεγάλης Βρετανίας και της Βόρειας Ιρλανδίας θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.

Άρθρο 2 Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2022. Η ισχύς της λήγει στις 30 Ιουνίου 2025.

Βρυξέλλες, 8 Φεβρουαρίου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 201 της 27.7.2012, σ. 1.

(2) Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ C 384I της 12.11.2019, σ. 1).

(3) Πολιτική διακήρυξη για τον καθορισμό του πλαισίου της μελλοντικής σχέσης μεταξύ της Ευρωπαϊκής Ένωσης και του Ηνωμένου Βασιλείου (ΕΕ C 384I της 12.11.2019, σ. 178).

(4) Εκτελεστική απόφαση (ΕΕ) 2020/1308 της Επιτροπής, της 21ης Σεπτεμβρίου 2020, που προσδιορίζει, για περιορισμένο χρονικό διάστημα, ότι το κανονιστικό πλαίσιο που εφαρμόζεται στους κεντρικούς αντισυμβαλλομένους στο Ηνωμένο Βασίλειο της Μεγάλης Βρετανίας και της Βόρειας Ιρλανδίας είναι ισοδύναμο, σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (ΕΕ L 306 της 21.9.2020, σ. 1).

(5) Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Κεντρική Τράπεζα, της 4ης Μαΐου 2017, «Αντιμετώπιση των προκλήσεων για κρίσιμες υποδομές χρηματοπιστωτικών αγορών και περαιτέρω ανάπτυξη της Ένωσης Κεφαλαιαγορών» [COM (2017) 225 final], Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και την Ευρωπαϊκή Τράπεζα Επενδύσεων, της 19ης Ιουλίου 2018, «Προετοιμασία για την αποχώρηση του Ηνωμένου Βασιλείου από την Ευρωπαϊκή Ένωση στις 30 Μαρτίου 2019» [COM(2018) 556 final], Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, της 13ης Νοεμβρίου 2018, «Προετοιμασία για την αποχώρηση του Ηνωμένου Βασιλείου από την Ευρωπαϊκή Ένωση στις 30 Μαρτίου 2019: σχέδιο δράσης έκτακτης ανάγκης» [COM(2018) 880 final]. Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, της 19ης Ιανουαρίου 2021, με τίτλο «Το ευρωπαϊκό οικονομικό και χρηματοπιστωτικό σύστημα: προώθηση του ανοικτού χαρακτήρα, της ισχύος και της ανθεκτικότητας» [COM(2021) 32 final].

(6) Μετά τη λήξη της μεταβατικής περιόδου, διάφορες νομοθετικές πράξεις του Ηνωμένου Βασιλείου παρέχουν το κανονιστικό και εποπτικό πλαίσιο που καλύπτει τις υπηρεσίες εκκαθάρισης στο Ηνωμένο Βασίλειο. Αυτές περιλαμβάνουν, μεταξύ άλλων, τον νόμο του 2018 για (την αποχώρηση από) την Ευρωπαϊκή Ένωση, τον κανονισμό του 2020 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (τροποποίηση κ.λπ., και μεταβατική διάταξη) (αποχώρηση από την ΕΕ), τον κανονισμό του 2020 για τις χρηματοπιστωτικές υπηρεσίες (επακόλουθες τροποποιήσεις) και τον κανονισμό του 2019 για τις συμβάσεις χρηματοπιστωτικών υπηρεσιών [μεταβατική διάταξη και επιφύλαξη) (έξοδος από την ΕΕ)] [European Union (Withdrawal) Act 2018, The Over the Counter Derivatives, Central Counterparties and Trade Repositories (Amendment, etc., and Transitional Provision) (EU Exit) Regulations 2020, the Financial Services (Consequential Amendments) Regulations 2020 and the Financial Services Contracts (Transitional and Saving Provision) (EU Exit) Regulations 2019)].

(7) Μέρος 5 των κανονισμών του 2013 του Νόμου περί χρηματοπιστωτικών υπηρεσιών και αγορών του 2000 (Εξωχρηματιστηριακά παράγωγα, κεντρικοί αντισυμβαλλόμενοι και αρχεία καταγραφής συναλλαγών) [Financial Services and Markets Act 2000 (Over the Counter Derivatives, Central Counterparties and Trade Repositories) Regulations 2013].

(8) ESMA, Έκθεση αξιολόγησης δυνάμει του άρθρου 25 παράγραφος 2γ του κανονισμού EMIR, https://www.esma.europa.eu/press-news/esma-news/esma-publishes-results-its-assessment-systemically-important-uk-central.

(9) Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, της 19ης Ιανουαρίου 2021, με τίτλο «Το ευρωπαϊκό οικονομικό και χρηματοπιστωτικό σύστημα: προώθηση του ανοικτού χαρακτήρα, της ισχύος και της ανθεκτικότητας» [COM(2021) 32 final].